Det Europæiske Økonomiske og Sociale Udvalgs udtalelse om "Kommissionens forslag til Rådets forordning om indførelse af en ordning for identifikation og registrering af får og geder og om ændring af forordning (EØF) nr. 3508/92"

(KOM(2002) 729 endelig - 2002/0297 (CNS))

(2003/C 208/08)

Rådet for Den Europæiske Union besluttede den 7. februar 2003 under henvisning til EF-traktatens artikel 251 at anmode om Det Europæiske Økonomiske og Sociale Udvalgs udtalelse om det ovennævnte emne.

Det forberedende arbejde henvistes til EØSU's Sektion for Landbrug, Udvikling af Landdistrikterne og Miljø, som udpegede John Donnelly til ordfører. Sektionen vedtog sin udtalelse den 1. april 2003.

Det Europæiske Økonomiske og Sociale Udvalg vedtog på sin 399. plenarforsamling af 14.og 15. maj 2003, mødet den 14. maj, følgende udtalelse med 119 stemmer for, 1 imod og 3 hverken for eller imod.

1. Indledning

1.1. Faren for, at transport af dyr og animalske produkter spreder sygdomme fra en region til en anden, har længe været kendt. Sikker handel med dyr har derfor altid været en målsætning, når fri flytning af dyr overvejes. Hvis en sygdom er blevet overført, er sporing af dyr afgørende for at udføre epidemiologiske undersøgelser.

1.2. Inden gennemførelsen af det indre marked var det et krav i Rådets direktiv 90/425/EØF af 26. juni 1990, at dyr, der skal indgå i samhandelen inden for EF, skal være identificeret og registreret på en sådan måde, at de kan spores tilbage til oprindelsesbedriften, -centret eller -organet. Rådets direktiv 91/496/EØF af 15. juli 1991 fastlagde tilsvarende krav for dyr, som føres ind i Fællesskabet.

1.3. Mens Rådets direktiv 90/425/EØF krævede, at disse krav skulle udvides til at omfatte flytning af dyr inden for hver medlemsstats territorium inden 1. januar 1993, øgede Rådets direktiv 92/102/EØF fra november 1992 kravene til medlemsstaterne hvad angår identifikation og registrering af dyr. Dette var et vigtigt skridt i betragtning af, at veterinærkontrollen ved grænserne blev afskaffet med gennemførelsen af det indre marked.

1.4. Rådets direktiv 92/102/EØF fastlagde mindstekrav for identifikation og registrering af dyr, som bl.a. omfattede følgende bestemmelser:

- Medlemsstaterne skal indføre et register over bedrifter,

- bedrifter med kvæg, grise, får og geder skal føre et register, hvoraf antallet af dyr på bedriften fremgår,

- medlemsstaterne skal sikre følgende overordnede principper:

(a) dyrene skal forsynes med identifikationsmærker, inden de forlader fødselsbedriften, og

(b) ingen mærker må fjernes uden tilladelse fra den behørige myndighed.

1.5. Artikel 10 i Rådets direktiv 92/102/EØF kræver, at Kommissionen senest den 31. december 1996 skal rapportere om fastlæggelse af et harmoniseret identifikations- og registreringssystem i Fællesskabet og træffe beslutning om muligheden for at indføre elektroniske identifikationsordninger. Udvalget fremhæver, at den nævnte tidsfrist ikke blev overholdt. Kommissionen aflagde den 17. april 1998 en rapport om identifikation og registrering af dyr(1) og iværksatte et storstilet projekt vedrørende elektronisk identifikation af dyr (IDEA) i 1998.

1.6. Mens artikel 5 i Rådets direktiv 92/102/EØF fastsætter specifikke regler vedrørende øremærkning og specifikke alderskrav for registrering af kvæg, er der ikke fastsat tilsvarende krav vedrørende får og geder. Oprettelsen af en national database for og registrering af flytning af kvæg er allerede blevet indarbejdet via ændringen af Rådets direktiv 64/432/EØF som et element i et system af overvågningsnetværk.

1.7. I lyset af nylige erfaringer var man nødt til at tage fat på problemet med, at der manglede et EU-system til identifikation og registrering og en effektiv metode til at spore flytningen af får.

2. Resumé af forslaget

2.1. Forslaget vil styrke bestemmelserne i Rådets direktiv 92/102/EØF, navnlig hvad angår indførelse af en identifikationsordning i de enkelte medlemsstater, som sikrer, at dyrene bærer et identifikationsmærke, og at alle flytninger registreres med henblik på sporing af dyr for at bekæmpe sygdomme. Bestemmelserne i Rådets direktiv 92/102/EØF, som specifikt vedrører får og geder, vil ikke længere være gældende.

2.2. Rapporten om IDEA-projektet viste, at man kan forbedre identifikationsordningerne for får og geder betydeligt ved at anvende elektroniske identifikatorer til disse dyr, indtil der er blevet udviklet gennemførelsesforanstaltninger med henblik på den egentlige indførelse i 2006, der er sat som indførelsesdato.

2.3. Den foreslåede ordning for identifikation og registrering af dyr omfatter følgende punkter:

- mærker til individuel identifikation af dyr,

- registre, der føres på hver enkelt bedrift og holdes ajour,

- flytningsdokumenter,

- et centralt register og

- en database.

2.4. Ifølge forslaget skal alle dyr, der er født på bedrifter i EU eller som er bestemt til handel inden for Fællesskabet, identificeres. Hvad angår dyr fra tredjelande vil de kun blive identificeret, hvis hensigten er, at de skal forblive på Fællesskabets territorium. Det er heller ikke nødvendigt at identificere dyrene, hvis de transporteres direkte fra grænsekontrolstedet til et slagteri, som ligger i samme medlemsstat, og dyrene slagtes senest 14 dage efter kontrollen.

2.5. Dyr, der er født efter juli 2003, eller som er beregnet til handel inden for Fællesskabet, skal identificeres i henhold til bilagets afsnit A. Det kræver, at der bruges to øremærker på hvert dyr, som indeholder et særskilt individuelt nummer. Et øremærke vil blive erstattet med en elektronisk identifikator fra 2006. Medlemsstaterne kan imidlertid tillade denne udskiftning fra og med 1. juli 2003 i overensstemmelse med særlige foranstaltninger og derved sikre, at den elektroniske identifikation kan læses overalt i EU. Dyr, som skal slagtes, inden de er seks måneder gamle, er undtaget fra kravet om et særskilt individuelt nummer. Disse dyr skal imidlertid mærkes i begge ører, og øremærkerne skal mindst indeholde landekoden på to bogstaver, fødselsbedriftens identifikationskode og fødselsmåneden.

2.6. Den enkelte medlemsstat fastsætter en bestemt tidsfrist for, hvornår dyr skal identificeres efter deres fødsel. Det skal ske inden for en måned efter fødslen, men denne periode kan imidlertid forlænges til seks måneder for dyr, der holdes i ekstensive driftssystemer og i det fri.

2.7. Fra 1. juli 2003 skal et dyr, hver gang det flyttes, desuden være ledsaget af et flytningsdokument, som er udstedt af myndighederne og udfyldt af brugeren med information om dyret/dyrene og flytningen.

2.8. Senest den 1. juli 2004 skal medlemsstaterne have oprettet en database med information om alle bedrifter, herunder om antallet af dyr, der regelmæssigt skal føres ajour.

2.9. Fra 1. juli 2005 vil alle flytninger blive ført ind i en database for at understøtte den elektroniske sporing af dyr. Det vil ske på basis af data om hvert dyrehold, som det er tilfældet med svin i dag.

2.10. Det er vigtigt at understrege, at ifølge forslaget står det enhver medlemsstat frit for at vælge den model til identifikationsmærke og identifikationsmetode, der anvendes på deres område, samt modellen til det register, som skal anvendes inden for deres territorium. Medlemsstaterne er forpligtet til at meddele modellerne til Kommissionen og de øvrige medlemsstater.

3. Generelle bemærkninger

3.1. EØSU mener, at der er et presserende behov for at udvikle en effektiv og slagkraftig metode til hurtig sporing og identifikation af dyr i EU. Systemet vil være helt afgørende i tilfælde af, at en smitsom sygdom udbryder.

3.2. EØSU støtter derfor Kommissionens forslag.

3.3. EØSU støtter udarbejdelsen af en forordning, som sikrer en sammenhængende gennemførelse i alle medlemsstater og som gør det lettere at foretage eventuelle ændringer senere, hvis erfaringerne på området viser, at det er nødvendigt.

3.4. EØSU bemærker, at der kan opstå potentielle problemer i forbindelse med udvidelsen hvad angår oprettelsen af et effektivt system til identifikation og registrering af dyr.

3.5. Ifølge Kommissionens plan skal dette forslag træde i kraft i juli 2003. EØSU anbefaler imidlertid, at tidsplanen for en sådan gennemførelse forlænges.

4. Særlige bemærkninger

4.1. EØSU bemærker, at den endelige rapport fra IDEA-projektet i 2002 (først iværksat i 1998) anbefalede oprettelse af et elektronisk identifikationssystem og var enig i nødvendigheden af at tilvejebringe en klar og entydig lovgivning og et registreringssystem for dyr. EØSU ser positivt på henstillingerne fra IDEA-projektet, som tager sigte på at gennemføre et harmoniseret system i EU, der bygger på følgende principper: gennemførelsesretningslinjer, som er tilgængelige på EU-plan, oprettelse af en databank på EU-plan vedrørende fælles glossar, fælles ordbog og kommunikationsstandarder for dataforvaltning af information på EU-plan vedrørende produktionsdyr. Databanken vil fungere som et informations- og registreringsværktøj vedrørende dyr, bedrifter, identifikation, flytninger og evt. slagtning.

4.2. EØSU understreger, at forslaget ikke lægger op til, at der gennemføres et harmoniseret og centraliseret system til registrering og identifikation af dyrene, men overlader det til medlemsstaterne at oprette deres egne nationale systemer og forpligter dem til at meddele det til de andre medlemsstater og Kommissionen. I betragtning af den forestående udvidelse anser EØSU dette for en forpasset chance. Da handlen med dyr almindeligvis foregår mellem medlemsstater, kan det være en fordel for operatører og lokale myndigheder at få adgang til et centraliseret identifikations- og registreringssystem i EU, som kan resultere i et effektivt europæisk sporingssystem.

4.3. EØSU imødeser gennemførelsesforanstaltningerne, som vil sikre en hensigtsmæssig indførelse af det foreslåede system til elektronisk identifikation på fællesskabsplan. Der er også brug for at tilskynde til fremskridt i tredjelande med henblik på at forbedre beskyttelsen og mindske faren for, at sygdomme indføres i EU.

4.4. EØSU bemærker, at identifikations- og sporingssystemet ikke vil finde anvendelse på dyr fra tredjelande, som ikke skal forblive på Fællesskabets territorium. EØSU er betænkelig over for denne undtagelse, som kan føre til en mangel på information om visse flytninger af dyr, øge mulighederne for svindel og gøre det vanskeligere at opnå et fuldstændigt sporingssystem i EU. EØSU foreslår, at der også udvikles og gennemføres et sporingssystem for denne kategori af dyr, så de kan omfattes af dette forslag.

4.5. EØSU gør opmærksom på den situation, hvor får og geder frit bevæger sig omkring i det åbne landskab for til sidst at slutte sig til en gruppe dyr, som er identificeret og registreret i henhold til forslaget. Dette scenarie er ikke forudset i forslaget, og EØSU kræver, at det tages op til behandling og reguleres for at undgå eventuelle negative konsekvenser for landbrugere i tilfælde af officiel kontrol.

4.6. EØSU er bevidst om den faldende markedsværdi af får, som måske vil blive forværret som følge af de foreslåede reformer af den fælles landbrugspolitik. EØSU opfordrer derfor Kommissionen til at rapportere inden den foreslåede tidsfrist den 1. juli 2006 om omkostningerne ved elektronisk identifikation og identifikatorer.

4.7. EØSU mener, at indførelsen af elektronisk identifikation ikke må skade producenters og kødvirksomheders rentabilitet og foreslår derfor, at finansiering stilles til rådighed, hvis omkostningerne truer virksomhedernes rentabilitet.

4.8. EØSU foreslår, at Kommissionen iværksætter en undersøgelse af mulighederne for at forbinde nationale databaser og ANIMO-systemet for at sikre hurtigst mulig sporing i tilfælde af et udbrud af en smitsom sygdom.

Bruxelles, den 14. maj 2003.

Roger Briesch

Formand for

Det Europæiske Økonomiske og Sociale Udvalg

(1) KOM(98) 207 endelig.